Κανονισμός (ΕΚ) αριθ. 1099/2000 του Συμβουλίου

της 22ας Μαΐου 2000

για την τροποποίηση του κανονισμού (ΕΚ) αριθ. 397/1999 για την επιβολή οριστικού δασμού αντιντάμπινγκ στις εισαγωγές ποδηλάτων, καταγωγής Ταϊβάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1),

το άρθρο 2 του κανονισμού (ΕΚ) αριθ. 397/1999 του Συμβουλίου, της 22ας Φεβρουαρίου 1999, για την επιβολή οριστικού δασμού αντιντάμπινγκ στις εισαγωγές ποδηλάτων, καταγωγής Ταϊβάν, και την οριστική είσπραξη του επιβληθέντος προσωρινού δασμού(2),

την πρόταση που υπέβαλε η Επιτροπή αφού συμβουλεύτηκε τη συμβουλευτική επιτροπή,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 397/1999, το Συμβούλιο επέβαλε οριστικό δασμό αντιντάμπινγκ στις εισαγωγές στην Κοινότητα ποδηλάτων που υπάγονται στους κωδικούς ΣΟ 8712 00 10, 8712 00 30 και 8712 00 80, καταγωγής Ταϊβάν. Εφαρμόστηκε η δειγματοληπτική μέθοδος στους παραγωγούς-εξαγωγείς της Ταϊβάν και επιβλήθηκαν μεμονωμένοι δασμολογικοί συντελεστές από 2,4 % έως 18,2 % στις εταιρείες του δείγματος, ενώ άλλες συνεργασθείσες εταιρείες που δεν συμπεριλήφθηκαν στο δείγμα έλαβαν μέσο σταθμισμένο δασμολογικό συντελεστή 5,4 %. Επιβλήθηκε δασμολογικός συντελεστής 18,2 % στις εταιρείες που δεν αναγγέλθηκαν ή δεν συνεργάστηκαν στην έρευνα.

(2) Το άρθρο 2 του κανονισμού (ΕΚ) αριθ. 397/1999 ορίζει ότι όταν ένας νέος παραγωγός-εξαγωγέας της Ταϊβάν προσκομίζει επαρκή αποδεικτικά στοιχεία στην Επιτροπή, με σκοπό να καθοριστεί:

- ότι δεν εξήγαγε στην Κοινότητα τα προϊόντα που περιγράφονται στο άρθρο 1 παράγραφος 1 του εν λόγω κανονισμού κατά την περίοδο της έρευνας (από 1ης Νοεμβρίου 1996 έως 31 Οκτωβρίου 1997),

- ότι δεν συνδέεται με εξαγωγείς ή παραγωγούς της Ταϊβάν, οι οποίοι υπόκεινται στα μέτρα αντιντάμπινγκ που επιβλήθηκαν με τον εν λόγω κανονισμό,

- ότι έχει πράγματι εξάγει στην Κοινότητα τα υπό εξέταση προϊόντα μετά την περίοδο της έρευνας στην οποία βασίζονται τα μέτρα ή ότι έχει συνάψει ανέκκλητη συμβατική υποχρέωση να εξάγει σημαντικές ποσότητες προς την Κοινότητα,

το άρθρο 1 παράγραφος 3 του κανονισμού (ΕΚ) αριθ. 397/1999 μπορεί να τροποποιηθεί με την εφαρμογή στον εν λόγω παραγωγό-εξαγωγέα, του δασμολογικού συντελεστή που επιβλήθηκε στους συνεργασθέντες παραγωγούς που δεν συμπεριλήφθηκαν στο δείγμα, ήτοι 5,4 %.

B. ΑΙΤΗΣΕΙΣ ΝΕΩΝ ΠΑΡΑΓΩΓΩΝ-ΕΞΑΓΩΓΕΩΝ

(3) Τέσσερις νέοι παραγωγοί-εξαγωγείς της Ταϊβαν, αφού υπέβαλαν αίτηση να μην τύχουν διαφορετικής μεταχείρισης από τις εταιρείες που συνεργάστηκαν στην αρχική έρευνα αλλά δεν συμπεριλήφθηκαν στο δείγμα, υπέβαλαν, μετά από αίτηση, στοιχεία που αποδεικνύουν ότι πληρούν τις προϋποθέσεις που θέτει το άρθρο 2 του κανονισμού (ΕΚ) αριθ. 397/1999. Τα αποδεικτικά στοιχεία που υπέβαλαν οι εν λόγω αιτούσες εταιρείες θεωρήθηκε ότι επαρκούν για να τροποποιηθεί ο εν λόγω κανονισμός με την προσθήκη των εν λόγω τεσσάρων νέων παραγωγών-εξαγωγέων στο παράρτημα. Το εν λόγω παράρτημα ορίζει τους παραγωγούς-εξαγωγείς της Ταϊβάν οι οποίοι υπόκεινται στο σταθμισμένο μέσο δασμολογικό συντελεστή 5,4 %,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ακόλουθες εταιρείες προστίθενται στον κατάλογο των παραγωγών-εξαγωγέων της Ταϊβάν, που απαριθμούνται στο παράρτημα του κανονισμού (ΕΚ) αριθ. 397/1999:

- Chien Chin Frame Co., Ltd, Tainan,

- High-Ride Bicycle Co., Ltd, Taichung,

- John Ching Cycle Co., Ltd, Taichung,

- Jonq Tyan Enterprise Co., Ltd, Tainan.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαΐου 2000.

Για το Συμβούλιο

Ο Πρόεδρος

J. Gama

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ L 128 της 30.4.1998, σ. 18).

(2) ΕΕ L 49 της 25.2.1999, σ. 1.